ધ્યેય જાણીજોઈને ‘કિશુ’ બોલ્યો હતો જેથી કશિશને લાગે કે એ એની સાથે જ છે. કશિશ એની વાત માનીને કૌશલની પાછળ પાછળ અંદર ગઈ. આ ઘરમાં આ પહેલાં એ અનેકવાર આવી હતી, કારણ કે આ એનું સાસરું હતું, ના હતું નહીં, હજુ પણ છે. પોતે મનથી ભલે નાણાવટી રહી ન હોય, પણ હજુ કૌશલ સાથે ઓફિશિયલ ડિવોર્સ નથી થયા ત્યાં સુધી આ ઘર એનું સાસરું જ રહેશે. વિશાળ બંગલાના ઉપરના માળે જવા માટે બંને લિફટમાં પ્રવેશ્યા. કૌશલ વાત કરવા માટે બેચેન હતો, પણ કશિશના ચહેરા પરની સખતાઈથી એ જરા અચકાતો હતો.